CELEX: 32006D0039
Language: et
Date: 2006-01-27 00:00:00
Title: 2006/39/EÜ: Nõukogu otsus,  23. jaanuar 2006 , Küprose Vabariigi poolt Küprose talupidajatele antava erakorralise, ammu enne Küprose ühinemist Euroopa Liiduga võetud põllumajanduslaenude osaliseks ennetähtaegseks tagastamiseks ette nähtud riikliku abi heakskiitmise kohta

27.1.2006   
            
            
               ET
            
            
               Euroopa Liidu Teataja
            
            
               L 23/78
            
         
      NÕUKOGU OTSUS,
   23. jaanuar 2006,
   Küprose Vabariigi poolt Küprose talupidajatele antava erakorralise, ammu enne Küprose ühinemist Euroopa Liiduga võetud põllumajanduslaenude osaliseks ennetähtaegseks tagastamiseks ette nähtud riikliku abi heakskiitmise kohta
   (2006/39/EÜ)
   EUROOPA LIIDU NÕUKOGU,
   võttes arvesse Euroopa Ühenduse asutamislepingut, eriti selle artikli 88 lõike 2 kolmandat lõiku,
   võttes arvesse Küprose Vabariigi 21. novembril 2005 esitatud taotlust,
   ning arvestades järgmist:
   
               (1)
            
            
               21. novembril 2005 esitas Küpros nõukogule taotluse asutamislepingu artikli 88 lõike 2 kolmanda lõigu kohase otsuse tegemiseks, deklareerides, et Küprose plaan anda Küprose talupidajatele riiklikku abi ammu enne Küprose ühinemist Euroopa Liiduga võetud põllumajanduslaenude osaliseks ennetähtaegseks tagastamiseks on erakorraliste asjaolude tõttu ühisturuga kokku sobiv.
            
         
               (2)
            
            
               Küprose valitsus on teinud intensiivseid jõupingutusi, et rakendada taas tööle kümned tuhanded talupidajad ja maaelanikud, kes olid sunnitud oma talud ja majapidamised maha jätma pärast Türgi sissetungi 1974. aastal.
            
         
               (3)
            
            
               Et võimaldada nimetatud talupidajatel ja maaelanikel oma tegevust Küprosel jätkata, anti valitsuse tagatud laene masinate ja loomade hankimiseks ja/või muude põllumajandusinvesteeringute tegemiseks.
            
         
               (4)
            
            
               1990. aastatel tabas Küprost enneolematu ja tõsine põud, mis kestis seitse aastat ja millel olid hävitavad tagajärjed põllumajandustoodangule ja talude sissetulekule. Lootes järgnevatel aastatel paremat saaki, võtsid paljud põuast kannatada saanud talupidajad laenu talumajapidamise sisendite ostmiseks, langedes aasta-aastalt järjest suureneva võla lõksu. Küprose talupidajate kahjude ulatus ja võlgade kogunemine mõjutasid nende suutlikkust tagastada olemasolevaid laene.
            
         
               (5)
            
            
               1999. aasta alguses võttis valitsus poliitilise kohustuse tegeleda kogunenud võlgnevuse probleemiga, aga saavutamata talupidajate ühendustega kokkulepet, ei rakendatud laenu tagastamise ettepandud skeemi enne Euroopa Liiduga ühinemist. Talupidajate ühendused vaatasid oma seisukohad üle alles pärast pikka arutelu ja Küprose põllumajandussektoris pärast ühinemist tekkinud tõsiste väljakutsete survel.
            
         
               (6)
            
            
               Pärast Küprose ühinemist Euroopa Liiduga algas Küprose põllumajandussektoris ulatuslik kriis ja talude sissetulek langes rohkem kui üheski teises uues liikmesriigis. Teravilja ja puuviljade (v.a tsitrusviljad) taluhinnad langesid oluliselt. Oluline osa viinamarjasaagist ei oleks leidnud tavapäraseid turuväljundeid ning Küpros taotles ühenduse abi ja seda võimaldati kohese väljajuurimise skeemi rakendamiseks. Kohandamise, ümberkorraldamise ja mitmekesistamise vajaduse prognoosimiseks liideti 2004.–2006. aasta maaelu arenguplaaniga mitmed skeemid ja programmid, mis nõuavad talupidajatelt ja maaelanikelt märkimisväärseid investeeringuid. Ühinemisele eelnenud perioodil kogunenud talude võlgnevus osutus siiski suureks takistuseks kõnealuse plaani rakendamisel, kuna pangad ja teised finantsasutused nõuavad enne uute laenude väljaandmist eelmiste tagastamist.
            
         
               (7)
            
            
               Krediidiasutuste keeldumine edasisest laenamisest takistab oluliselt talumajapidamiste ajakohastamist. Ajakohastamise puudumine ning sellega kaasnev väiksem tootlikkus ja vähenenud kasumlikkus koos sellest tingitud Küprose talupidajate raskete elu- ja töötingimustega toob endaga kaasa kasvatamisest loobumise, mis ohustab asjaomaseid Küprose talupidajaid tõsiste majanduslike ja sotsiaalsete tagajärgedega.
            
         
               (8)
            
            
               Abi on mõeldud leevenduseks järgmistele talupidajate kategooriatele, keda on mõjutanud võlgade kogunemine ja kes pole suutelised neile antud laene tagastama:
               
                           —
                        
                        
                           talupidajad, kes olid talupidajatena registreeritud vastavalt sotsiaalkindlustusfondi andmetele ja kes maksid sotsiaalkindlustuse osamakseid kuni 31. detsembrini 1998;
                        
                     
                           —
                        
                        
                           ümberasustatud talupidajad, kellel oli kutsetunnistus ja kelle mittepõllumajanduslik aastasissetulek ei olnud 31. detsembril 1998 suurem kui 6 000 Küprose naela;
                        
                     
                           —
                        
                        
                           talupidajad, kes saavad pensioni ja olid 31. detsembril 1998 registreeritud talupidajatena;
                        
                     
                           —
                        
                        
                           talupidajad, kes elasid maal ja töötasid talumajapidamises, aga tegutsesid ka mittepõllumajanduslikul tegevusalal, tingimusel et mittepõllumajanduslik aastasissetulek ei olnud 31. detsembril 1998 suurem kui 6 000 Küprose naela.
                        
                     
         
               (9)
            
            
               Küprose antav abi on 23 miljonit Küprose naela (samaväärne 39,33 miljoni euroga), mis vastab 1974. aastast kuni 31. detsembrini 1998 sõlmitud laenulepingutele.
            
         
               (10)
            
            
               Ettepandud riikliku abiskeemi kasusaajate arv on hinnanguliselt üle 15 000.
            
         
               (11)
            
            
               Seetõttu on olemas erakorralised asjaolud, mis võimaldavad hinnata Küprose kavandatava abi Küprose talupidajatele ammu enne Küprose ühinemist Euroopa Liiduga võetud põllumajanduslaenude osaliseks ennetähtaegseks tagastamiseks siseturuga kooskõlas olevaks,
            
         ON VASTU VÕTNUD KÄESOLEVA OTSUSE:
   Artikkel 1
   Küprose Vabariigi poolt 23 miljoni Küprose naela väärtuses (samaväärne 39,33 miljoni euroga) Küprose talupidajatele antav abi, et nad saaksid pankadele ja muudele finantsasutustele osaliselt tagastada enne 31. detsembrit 1998 võetud põllumajanduslaenud, mis on võetud seoses nimetatud kuupäevani valitsenud erakorraliste asjaoludega, tunnistatakse ühisturuga kokkusobivaks.
   Artikkel 2
   Käesolev otsus on adresseeritud Küprose Vabariigile.
   
      Brüssel, 23. jaanuar 2006
      
         
            Nõukogu nimel
         
         
            eesistuja
         
         J. PRÖLL